Highveld Steel-werkers sonder salarisse huis toe gestuurArgieffoto Die vakbond Solidariteit het in ŉ verklaring gesê Highveld Steel het sy werknemers ingelig dat die maatskappy nie vandeesmaand salarisse sal kan betaal nie aangesien die werkloosheidsversekeringfonds sy belofte om werkers te betaal nie nagekom het nie. Dié verwikkeling volg glo nadat die maatskappy werknemers op ’n opleidingafleggingskema geplaas het en die kooptransaksie met ’n Chinese maatskappy, International Resources Limited (IRL), deur die mat geval het. Marius Croucamp, adjunkhoofsekretaris van Solidariteit, het vroeër gesê IRL het aangedui dat hy nie meer die sukkelende staalmaatskappy sal koop nie aangesien Highveld Steel se bestuur aangedui het dat IRL nie aan die voorvereistes van die sakereddingsplan wat die koop rugsteun, voldoen nie. Croucamp het gesê Solidariteit sal sy lede, wat deur die proses geraak word, bystaan deur onder meer toe te sien dat die maatskappy vorentoe die regte prosedure volg.